Kolmea syytetään väkivaltaisen mellakan johtamisesta ja 19:ää väkivaltaisesta mellakasta. Seitsemän saa lisäksi syytteen pahoinpitelystä ja haitanetosta virkamiehelle.

Mistä on kyse? Uusnatsit mellakoivat Jyväskylässä elokuussa 2015.

Mellakkaa edelsi rauhallinen, noin 40 ihmisen mielenosoitus.

Poliisin mukaan mielenosoittajat alkoivat mielenosoituksen jälkeen pahoinpidellä sivullisia ja aggressiivisesti estää poliisin toimia paikalla. Mielenosoittajat myös häiriköivät tavaratalossa.

Sisä-Suomen syyttäjänvirasto on päättänyt syyteharkintansa uusnatsien kesän 2015 mellakasta Jyväskylän keskustassa.

Mellakasta on nyt nostettu syytteet kaikkiaan 22 henkilölle. Raskain syyte on väkivaltaisen mellakan johtaminen, siitä syytetään kolmea henkilöä. Maksimituomio on neljä vuotta vankeutta.

19 henkilöä saa syytteen väkivaltaisesta mellakasta. Siitä maksimituomio on kaksi vuotta vankeutta.

Seitsemän saa lisäksi syytteen pahoinpitelystä ja kaksi haitanteosta virkamiehelle.

Syytettyjen joukossa on suomalaisia ja ruotsalaisia uusnatseja. Yksi syytetyistä on Helsingin Asema-aukion pahoinpitelystä vangittuna ollut mies.

Haastehakemus on nyt Keski-Suomen käräjäoikeudessa, ja jutun asiakirjat ovat salaisia tuomioistuimen käsittelyyn saakka. Pääkäsittelyn päivää ei ole vielä määrätty.